- अपार्टमेंट की बैठक के दरवाजे पर टँगे बोर्ड पर लिखा था: संपत्ति का मतलब चोरी: यह प्रूधान की किसी रचना में से उद्धृत वाक्याँश था। गॉडविन, पू्रधान, बाखुनिन, क्रोपोतकिन, जोहान्न मोस्ट के चित्र दीवारों पर टँगे थे, और हाँ, शिकागो के शहीदों के भी। मॉरिस ने स्टर्नर को छोडऩा नहीं चाहा होगा, लेकिन उसका कोई चित्र उपलब्ध नहीं रहा आया। मैंने स्टर्नर ही को नहीं फियूरबाख़-कि जो रिबेलियन होने के पूर्व स्टर्नर का गुरू रहा होगा- को भी ध्यान से पढ़ा था। दरअसल, मेरे स्वयं का आदर्श कोई 'अहम्मन्यवादियों का समुदाय' रहा आया। 'परिपूर्ण अहम्मन्य'- यूँ कहूँ तो ठीक होगा- 'ऐसा विश्व इतिहास, कि जो स्वयं की, और वह सब कुछ जो मेरा हो उसकी' सेवा में तत्पर हो। ये स्टर्नर ही के कथन थे। प्रूधान की दृष्टि में संपत्ति बुराई थी, जबकि स्टर्नर संपत्ति को मानवता का सार मानता रहा आया। सच्चा धैर्य क्या हो, यह हममें से कोई नहीं जानता था। द्वार पर टँगे नारे से मेरा इत्तिफाक़ नहीं था, तत्क्षण मॉरिस से जा उलझा। यही वह चाहता था। तकरार के लिए घोड़े-पर-सवार। मैं स्टर्नर के उद्धरण पर उद्धरण देता गया, वह प्रूधान के। मैंने सिर्फ कमरा किराये से लिया था- खाना शामिल नहीं था-तथापि लिब्बी ने मेरा खाना बनाया। मेज पर बैठे हम तीनों के बीच मॉरिस संपत्ति और उससे संबंधित हर बात के खिलाफ चीखता ही गया। उसका अंदाज था कि क्रांति के बाद 'मेरा' और 'तेरा' जैसे शब्द कोश से हट जायेंगे। मैंने पूछा, 'किसी आदमी को कैसे खबर दोगे कि बीबी ने पुत्र को जन्म दिया है?' तब मॉरिस चिल्लाया, 'विवाह की समूची संस्था लोप हो जायेगी! वह गुलामी के आधार पर खड़ी है। किसी शख्स को दूसरे को वश में रखने का क्या अधिकार है?' वह इतना उत्तेजित हो गया कि मेज धमकाने लगा। लिब्बी बोल पड़ी, 'तुम्हारी तश्तरी- मेरा मतलब हमारी तश्तरियाँ नीचे गिर जायेंगी और पेट खाली रह जायेंगे। हमारे कपड़ों पर भी दाग लग जायेंगे।' मैं हँसा, पत्नी वाक्पटु है। लेकिन नितांत गंभीर बना हुआ मॉरिस गुर्राया, मजाक उड़ा रही हो, हें? सारी नाइंसाफी और कू्ररता संपत्ति ही से उत्पन्न होती है। साम्राज्यवादी क्यों एक दूसरे के गले काटने पर उतारू हैं? सारे शोषण का क्या कारण है?' रोष के अनन्तर, स्टर्नर पर भी भिड़ पड़ा, 'वाह, क्या कहना, 'अहमन्यवादियों का समुदाय।' मैंने पूछा, 'प्रेम का क्या होगा? कोई आदमी किसी स्त्री से प्रेम करे, तो वह उसी के लिए होगी ना, दूसरों के लिए तो नहीं। मॉरिस ने जवाब दिया, 'द्वेष कोई प्राकृतिक भावना नहीं है। वह सामंतवाद और पूँजीवाद का उत्पादन है। पुरातन काल में लोग समुदायों में रहते आये, सारे बच्चों की जिम्मेदारी समुदाय की होती।' लिब्बी बीच में बोल पड़ी, तुम्हें कैसे मालूम? तुम वहाँ थे? मॉरिस बोला, यह बिल्कुल प्रामाणिक तथ्य है। उसने बकल और अन्य इतिहासकारों का हवाला दिया। हम रात एक बजे तक बहस में भिड़े रहे। इस बीच लिब्बी ने बर्तन साफ किए। रसोई से दरवाजा खोल बोली, 'मैं थक कर चूर हो गई हूँ। अपनी बहस कल तक मुल्तवी कर दो। वह बासी नहीं होगी। चर्चा की उत्तेजना से भरे मॉरिस ने उसे कान तक नहीं दिया। वह बोल पड़ी, तो फिर, मैं सोने जाती हूँ। फिर मेरी जानिब घूम बोली, तुम्हारा-मतलब कि हमारा बिछौना लग गया है।